## Uredba o posebnom porezu na uvoz automobila

### NN 47/1994 (16.6.1994.), Uredba o posebnom porezu na uvoz automobila

# VLADA REPUBLIKE HRVATSKE

Na temelju članka 1. stavka 1. Zakona o ovlasti Vlade Republike Hrvatske
da uredbama uređuje pojedina pitanja iz djelokruga Zastupničkog doma Sabora
Republike Hrvatske ("Narodne novine", br. 94/93.), Vlada Republike
Hrvatske je na sjednici održanoj 16 lipnja 1994. donijela

## Uredbu

### o posebnom porezu na uvoz automobila

I. TEMELJNE ODREDBE

Članak 1.

(1) Ovom Uredbom uređuje se pla}anje posebnog poreza na uvoz novih osobnih
automobila (u daljnjem tekstu posebni porez) na carinsko područje Republike
Hrvatske.

(2) Posebni porez iz stavka 1. ovoga članka prihod je državnog proračuna.

II. PREDMET OPOREZIVANJA

Članak 2.

(1) Predmet oporezivanja jest novi osobni automobil koji se uvozi na
carinsko područje Republike Hrvatske.

(2) Osobni automobil u smislu ove Uredbe jest motorno vozilo namijenjeno
prvenstveno za prijevoz putnika s najviše 9 sjedala (uračunato sjedalo
vozača), koje može biti izvedeno i tako da ima pojačanu prohodnost ili
kao "kombi-vozilo" kojemu se obaranjem ili vađenjem sjedala povećava
prostor za utovar stvari, a izvedeno je iz karoserije osobnog automobila.

(3) Novim osobnim automobilom u smislu ove Uredbe, smatra se osobni
automobil koji nije bio registriran ni korišten.

III. POREZNI OBVEZNIK

Članak 3.

Obveznik posebnog poreza jest pravna odnosno fizička osoba koja uveze
novi osobni automobil na carinsko područje Republike Hrvatske.

IV. POREZNA OSNOVICA

Članak 4.

Posebni porez plaća se na uvezeni novi osobni automobil prema snazi
motora mjereno u kW.

V. VISINA POREZA

Članak 5.

Posebni porez plaća se kako slijedi:

Snaga motora u kW Posebni porez

preko do kuna

75 90 7.000,00

90 110 15.000,00

110 30.000,00

VI. OSLOBAĐANJE OD PLAĆANJA POSEBNOG POREZA

Članak 6.

Posebni porez ne plaća se:

1. na nove osobne automobile koje uvezu invalidi domovinskog rata sami
ili putem uvoznika i invalidne osobe koje su oslobođene od plaćanja carine
i poreza prema posebnim propisima,

2. pri privremenom uvozu novih osobnih automobila, 3. na nove osobne
automobile koje uvezu diplomatska i konzularna predstavništva, strane međunarodne
organizaci i humanitarne organizacije, na osnovi reciprociteta.

Članak 7.

Za nove uvezene osobne automobile koji se izvoze, a na koje je plaćen
posebni porez prema ovoj Uredbi vratit će se posebni porez u roku od 30
dana od dana podnošenja zahtjeva uz dokaz o izvozu (kopija izvozne carinske
deklaracije s potvrdom nadležne carinarnice da je obavljeno izvozno carinjenje
i da je osobni automobil napustio teritorij Republike Hrvatske) i dokaz
da je plaćanje obavljeno u skladu s deviznim i vanjskotrgovinskim propisima.

VII. NASTANAK POREZNE OBVEZE I DOSPIJEĆE PLAĆANJA POREZA

Članak 8.

(1) Obveza plaćanja posebnog poreza nastaje u trenutku nastanka obveze
plaćanja carine.

(2) Iznimno od odredaba stavka 1. ovoga članka kad obveznik uvozi novi
osobni automobil za svoje osobne potrebe, posebni porez se plaća u roku
15 dana od dana nastanka obaeze.

(3) Posebni porez obračunava i naplaćuje ispostava Porezne uprave nadležna
prema sjedištu ili prebivalištu obveznika.

VIII. IZVJEŠĆIVANJE I NADZOR

Članak 9.

Nadzor nad obračunom i naplatom posebnog poreza obavlja Porezna uprava
i Financijska policija.

Članak 10.

(1) Glede žalbenog postupka, obnove postupka, zastare, obračunavanja,
naplate i povrata poreza te vođenja prekršajnog postupka, shodno se primjenjuju
odredbe Zakona o porezu na dohodak ("Narodne novine", broj 109/93
).

(2) Iznimno od odredaba stavka 1. ovoga članka obračun i plaćanje posebnog
poreza te izvješćivanje o uplaćenom posebnom porezu iz stavka 2. članka
8 ove Uredbe primjenjuju se odgovarajuće odredbe iz propisa kojima se uređuje
plaćanje poreza na promet proizvoda i usluga.

IX. OVLAŠTENJA

Članak 11.

Ministar financija može donositi podrobne provedbene propise o primjeni
odredbi članka 2., 6., 8. i to ove Uredbe.

X. KAZNENE ODREDBE

Članak 12.

(1) Novčanom kaznom u iznosu od 4.000,00 do 200.000,00 kuna za prekršaj
će se kazniti porezni obveznik:

1. ako ne plati posebni porez na uvoz novih osobnih automobila u propisanom
roku (članak 8. stavak 1. i 2.),

2. ako ne izvijesti nadležnu ispostavu Porezne uprave o uvozu novog
osobnog automobila i obvezi obračuna i plaćanja posebnog poreza (članak
10. stavak 2.).

(2) Novčanom kaznom u iznosu od 400,00 do 2.000,00 kuna za prekršaj
iz stavka 1. ovoga članka kaznit će se i odgovorna osoba poreznog obveznika.

XI. PRIJELAZNE ODREDBE

Članak 13

Ova Uredba stupe na snagu danom objave u "Narodnim novinama",
a primjenjuje se od 1. srpnja 1994. godine.

Klasa: 410-19/94-01/09

Urbroj : 5030105-94-4

Zagreb,16. lipnja 1994.

Potpredsjednik

**Vladimir Šeks, v. r.**

Uredba, NN 47/1994-819
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)